CELEX: 32012D0659
Language: lt
Date: 1350950400000
Title: 2012/659/ES: 2012 m. spalio 23 d. Komisijos įgyvendinimo sprendimas, kuriuo suteikiamas Danijos Karalystės prašomas leidimas daryti išimtį pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (pranešta dokumentu Nr. C(2012) 7182)

25.10.2012   
            
            
               LT
            
            
               Europos Sąjungos oficialusis leidinys
            
            
               L 295/20
            
         KOMISIJOS ĮGYVENDINIMO SPRENDIMAS
   2012 m. spalio 23 d.
   kuriuo suteikiamas Danijos Karalystės prašomas leidimas daryti išimtį pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių
   (pranešta dokumentu Nr. C(2012) 7182)
   (Tekstas autentiškas tik danų kalba)
   (2012/659/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. gruodžio 12 d. Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (1), ypač į jos III priedo 2 dalies trečią pastraipą,
   kadangi:
   
               (1)
            
            
               jei valstybė narė vienam hektarui numato per metus panaudoti kitokį mėšlo kiekį, nei nurodyta Direktyvos 91/676/EEB III priedo 2 dalies antros pastraipos pirmame sakinyje ir tos pastraipos a punkte, tas mėšlo kiekis turi būti toks, kad netrukdytų siekti minėtos direktyvos 1 straipsnyje nustatytų tikslų ir būtų pagrįstas objektyviais kriterijais, kaip antai ilgas pasėlių vegetacinis laikotarpis ir daug azoto įsisavinantys pasėliai;
            
         
               (2)
            
            
               2002 m. lapkričio 18 d. Komisija priėmė Sprendimą 2002/915/EB (2), kuriuo pagal Direktyvą 91/676/EEB dėl vandenų apsaugos nuo taršos nitratais iš žemės ūkio šaltinių suteikiamas Danijos prašomas leidimas taikyti leidžiančią nukrypti nuostatą (daryti išimtį), t. y. leista pagal 1999–2003 m. Danijos veiksmų programą per metus viename hektare naudoti iki 230 kg azoto turinčio gyvulių mėšlo. Išimties darymas pratęstas Komisijos sprendimu 2005/294/EB (3), remiantis 2004–2007 m. Danijos veiksmų programa, ir Komisijos sprendimu 2008/664/EB (4), remiantis 2008–2012 m. Danijos veiksmų programa;
            
         
               (3)
            
            
               Sprendimu 2008/664/EB suteiktas leidimas daryti išimtį (2009–2010 m.) pritaikytas 1 507 galvijų ūkiams, 299 901 gyvulių vienetui ir 134 698 ha dirbamos žemės arba atitinkamai 3,3 %, 12,5 % ir 6,1 % viso skaičiaus Danijoje;
            
         
               (4)
            
            
               pagal Direktyvos 91/676/EEB III priedo 2 dalies trečią pastraipą 2012 m. birželio 20 d. Danija pateikė Komisijai prašymą leisti toliau daryti išimtį;
            
         
               (5)
            
            
               priėmusi 2012 m. birželio 28 d. Įsakymą Nr. 764 dėl komercinės gyvulininkystės, gyvulių mėšlo, silosavimo ir kt. (raštas dėl gyvulių mėšlo), 2011 m. gegužės 3 d. konsoliduotą Įstatymą Nr. 415 dėl trąšų naudojimo ūkiuose ir dėl augalinės dangos, taip pat visoje Danijos teritorijoje taikomą 2011 m. liepos 12 d. Įsakymą Nr. 845 dėl trąšų naudojimo ūkiuose ir dėl augalinės dangos, Danija pagal Direktyvos 91/676/EEB 5 straipsnį parengė 2012–2015 m. veiksmų programą;
            
         
               (6)
            
            
               stebėjimo duomenys rodo, kad 82 % požeminio vandens stebėjimo vietų vidutinė nitratų koncentracija mažesnė nei 50 mg/l, o 67 % tokių stebėjimo vietų – mažesnė nei 25 mg/l. 99 % vandentakių stebėjimo vietų vidutinė nitratų koncentracija mažesnė nei 50 mg/l, o 76 % tokių vietų – mažesnė nei 25 mg/l;
            
         
               (7)
            
            
               Komisija, išnagrinėjusi Danijos prašymą ir atsižvelgdama į patirtį, įgytą taikant sprendimuose 2002/915/EB, 2005/294/EB ir 2008/664/EB numatytą išimtį, laikosi nuomonės, kad Danijos numatytas mėšlo kiekis – 230 kg azoto/ha per metus – netrukdys siekti Direktyvos 91/676/EEB tikslų, jei bus laikomasi tam tikrų griežtų sąlygų;
            
         
               (8)
            
            
               Sprendimas 2008/664/EB galioja iki 2012 m. liepos 31 d. Siekiant užtikrinti, kad atitinkamiems galvijų augintojams būtų toliau daroma ši išimtis, Sprendimo 2008/664/EB galiojimą reikia pratęsti;
            
         
               (9)
            
            
               šiame sprendime numatytos priemonės atitinka pagal Direktyvos 91/676/EEB 9 straipsnį įsteigto Nitratų komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Šiame sprendime nurodytomis sąlygomis suteikiamas leidimas daryti 2012 m. birželio 20 d. raštu Danijos Karalystės prašytą išimtį dėl didesnio gyvulių mėšlo kiekio, nei nurodyta Direktyvos 91/676/EEB III priedo 2 dalies antros pastraipos pirmame sakinyje ir a punkte.
   2 straipsnis
   Apibrėžtys
   Šiame sprendime vartojamų terminų apibrėžtys:
   a)   galvijų ūkiai– ūkiai, kuriuose yra daugiau kaip trys gyvulių vienetai ir ne mažiau kaip du trečdaliai gyvulių yra galvijai;
   b)   žolė– nuolatinė ar laikina ganykla (laikina ganykla paprastai laikoma mažiau nei ketverius metus);
   c)   žolėmis įsėti pasėliai– silosiniai javai, silosiniai kukurūzai ir (arba) vasariniai miežiai, prieš nuimant derlių (kukurūzai) arba jį nuėmus įsėtini žolėmis tam, kad žiemą biologiškai sulaikytų azoto likučius;
   d)   runkeliai– pašariniai runkeliai;
   e)   daug azoto įsisavinantys ilgos vegetacijos pasėliai– žolė, tarpiniai pasėliai arba runkeliai, taip pat kiti žolėmis įsėti pasėliai;
   f)   dirvožemio sluoksnis– dirvožemio sluoksnis iki 0,90 m nuo žemės paviršiaus, nebent vidutinis aukščiausias požeminio vandens lygis yra seklesnis; pastaruoju atveju – sluoksnis iki vidutinio aukščiausio požeminio vandens gylio;
   g)   ariamasis sluoksnis– viršutinis dirbamosios žemės 30 cm storio sluoksnis, kurio dirvožemis tiriamas siekiant užtikrinti tikslų tręšimą.
   3 straipsnis
   Taikymo sritis
   Ši išimtis daroma pavieniais atvejais ir laikantis šio sprendimo 4–6 straipsniuose nustatytų sąlygų taikoma galvijų ūkiams, kuriuose sėjomaina apima daugiau kaip 70 % daug azoto įsisavinančių ilgos vegetacijos pasėlių.
   4 straipsnis
   Metinis leidimas ir įsipareigojimas
   1.   Galvijų augintojai kasmet kompetentingoms institucijoms pateikia prašymą leisti daryti išimtį.
   2.   Su šiuo metiniu prašymu jie raštu įsipareigoja vykdyti šio sprendimo 5 ir 6 straipsniuose nustatytas sąlygas.
   5 straipsnis
   Mėšlo ir kitų trąšų naudojimas
   Kasmet galvijų ūkių, kuriems daroma pavienė išimtis, naudojamame gyvulių mėšle, įskaitant pačių gyvulių paliekamą mėšlą, azoto turi būti ne daugiau kaip 230 kg/ha ir laikomasi šių sąlygų:
   
               1)
            
            
               viso į dirvą patenkančio azoto kiekis turi atitikti konkrečių pasėlių maistinių medžiagų įsisavinimą, įvertinant ir iš dirvos gaunamą azotą. Bet kuriuo atveju šis kiekis visuose pasėliuose neviršija veiksmų programoje nustatytų azoto didžiausio leistino naudojimo standartų. Nustatyti azoto didžiausio leistino naudojimo standartai yra bent 10 % mažesni už ekonomiškai optimalų kiekį;
            
         
               2)
            
            
               kiekvienas galvijų ūkis, kuriam daroma pavienė išimtis, turi parengti viso savo ploto tręšimo planą, kuris saugomas ūkyje. Planas apima laikotarpį nuo rugpjūčio 1 d. iki kitų metų liepos 31 d. Tręšimo plane yra:
               
                           a)
                        
                        
                           sėjomainos planas, kuriame nurodytas daug azoto įsisavinančių ilgos vegetacijos pasėlių sklypų, taip pat kitų pasėlių sklypų plotas, įskaitant scheminį žemėlapį, kuriame parodyta atskirų laukų vieta;
                        
                     
                           b)
                        
                        
                           gyvulių skaičius, laikymo ir saugojimo sistemos aprašymas, įskaitant mėšlidžių talpą;
                        
                     
                           c)
                        
                        
                           azoto ir fosforo kiekio ūkyje pagamintame mėšle apskaičiavimas;
                        
                     
                           d)
                        
                        
                           mėšlo apdorojimo, jei yra, aprašymas ir numatomos apdoroto mėšlo savybės;
                        
                     
                           e)
                        
                        
                           už ūkio ribų arba ūkiui tiekiamo mėšlo kiekis, tipas ir savybės;
                        
                     
                           f)
                        
                        
                           numatomas augalams reikalingas azoto ir fosforo kiekis kiekviename sklype;
                        
                     
                           g)
                        
                        
                           apskaičiuotas mėšle esančio azoto ir fosforo kiekis kiekvienam sklypui;
                        
                     
                           h)
                        
                        
                           apskaičiuotas cheminėse ir kitokiose trąšose esančio azoto ir fosforo kiekis kiekvienam sklypui;
                        
                     
                           i)
                        
                        
                           mėšlo ir cheminių trąšų naudojimo laikas.
                        
                     Siekiant užtikrinti planų ir realios žemės ūkio praktikos nuoseklumą, planai peržiūrimi ne vėliau kaip per septynias dienas nuo bet kokių žemės ūkio praktikos pasikeitimų;
            
         
               3)
            
            
               iki kiekvienų metų kovo mėn. pabaigos kiekvienas galvijų ūkis, kuriam daroma pavienė išimtis, kompetentingoms institucijoms pateikia tręšimo ataskaitą, kurioje nurodo naudoto mėšlo ir azoto trąšų kiekį;
            
         
               4)
            
            
               kad tręšimas būtų tikslus, kiekvienas galvijų ūkis, kuriam daroma pavienė išimtis, periodiškai atlieka azoto ir fosforo ariamajame sluoksnyje analizę. Visuose ūkių vienarūšiuose plotuose mėginiai imami ir analizė atliekama mažiausiai kartą per ketverius metus, atsižvelgiant į sėjomainą ir dirvožemio ypatybes. Kiekviename ūkio penkių hektarų dirbamosios žemės plote atliekama bent viena analizė. Azoto ir fosforo ariamajame sluoksnyje analizės rezultatai laikomi kiekviename galvijų ūkyje, kuriam daroma išimtis;
            
         
               5)
            
            
               gyvulių mėšlas nenaudojamas rudenį prieš žolės sėją.
            
         6 straipsnis
   Žemės tvarkymas
   1)   70 % arba daugiau galvijų ūkio, kuriam daroma pavienė išimtis, ploto auginami daug azoto įsisavinantys ilgos vegetacijos pasėliai.
   2)   Tarpiniai žolių pasėliai neariami iki kovo 1 d., siekiant užtikrinti ilgalaikę ariamo ploto augalinę dangą, kad būtų atstatyti rudeniniai podirvio nitratų nuostoliai ir apriboti žiemos nuostoliai.
   3)   Laikinosios ganyklos ariamos pavasarį, o suartose tokiose ganyklose auginami daug azoto įsisavinantys pasėliai.
   4)   Pasėlių sėjomaina neapima atmosferos azotą kaupiančių ankštinių ar kitų augalų. Tačiau tai negalioja dobilams arba liucernoms pievoje, kurioje yra mažiau kaip 50 % dobilų arba liucernų, taip pat žolėmis įsėtiems miežiams arba žirniams.
   7 straipsnis
   Stebėjimas
   1.   Kompetentinga institucija užtikrina, kad būtų parengti ir kasmet atnaujinami kiekvienos savivaldybės žemėlapiai, kuriuose parodytos galvijų ūkių, gyvulių ir žemės ūkio paskirties žemės, kuriai daroma pavienė išimtis, procentinės dalys.
   2.   Siekiant nustatyti, ar daroma išimtis netrukdo siekti Direktyvos 91/676/EEB tikslo, stebimas šaknų zonos vanduo, paviršinis vanduo ir požeminis vanduo, kad būtų surinkti duomenys apie azotą ir fosforą dirvožemio sluoksnyje ir nitratų koncentraciją paviršiniame vandenyje ir požeminiame vandenyje, kai taikomos ir kai netaikomos išimties sąlygos. Stebima ūkio lauko lygmeniu nacionalinėje žemės ūkio drenažo stebėjimo programoje. Stebėjimo vietoms turi būti būdingi pagrindinių tipų dirvožemiai, tręšimo praktika ir augalai.
   3.   Pagal nacionalinę žemės ūkio drenažo stebėjimo programą vykdomi tyrimai ir nuolatinė maistinių medžiagų analizė ir teikiami duomenys apie vietinį žemės naudojimą, sėjomainą ir žemės ūkio praktiką galvijų ūkiuose, kuriems daroma pavienė išimtis. Surinkta informacija ir maistinių medžiagų analizės duomenimis, kaip nurodyta šio sprendimo 5 straipsnyje, taip pat šio sprendimo 7 straipsnio 2 dalyje nurodytu stebėjimu naudojamasi atliekant modeliu grindžiamą skaičiavimą, kiek azoto ir fosforo, remiantis moksliniais principais, nuteka iš galvijų ūkių, kuriems daroma pavienė išimtis.
   4.   Kompetentingos institucijos įvertina žemės, kuriai išimtis daroma dėl joje augančios pievos su dobilais arba liucernomis ir auginamų žolėmis įsėtų miežių ar žirnių, procentinę dalį.
   8 straipsnis
   Kontrolė
   1.   Kompetentingos institucijos užtikrina, kad būtų atliekama visų paraiškų leisti daryti išimtį administracinė kontrolė. Jei kontroliuojant paaiškėja, kad 5 ir 6 straipsniuose nustatytos sąlygos nevykdomos, apie tai informuojamas prašymo teikėjas. Tokiu atveju prašymas yra atmetamas.
   2.   Remiantis rizikos analize, ankstesnių metų kontrolės rezultatais ir Direktyvos 91/676/EEB įgyvendinimo teisės aktų bendrosios atsitiktinės kontrolės rezultatais, parengiama tikrinimo programa. Pagal šio sprendimo 5 ir 6 straipsniuose nustatytas sąlygas tikrinimai apima laukų inspekciją ir vietinę kontrolę; kiekvienais metais tikrinama bent 5 % ūkių, kuriems daroma pavienė išimtis. Jei tikrinant nustatoma neatitiktis, ūkininkui skiriama nacionalinėje sistemoje numatyta bauda, o prašymas leisti kitais metais daryti išimtį atmetamas.
   3.   Kompetentingoms institucijoms suteikiami įgaliojimai ir priemonės, reikalingi patikrinti, ar laikomasi pagal šį sprendimą padarytos išimties sąlygų.
   9 straipsnis
   Ataskaitos
   Kiekvienais metais iki gruodžio mėn., o 2016 m. – iki birželio mėn., kompetentingos institucijos pateikia ataskaitą, kurioje yra ši informacija:
   
               a)
            
            
               pagal šio sprendimo 7 straipsnio 1 dalį – kiekvienos savivaldybės žemėlapis, kuriame parodytos galvijų ūkių, gyvulių ir žemės ūkio paskirties žemės, kuriai daroma pavienė išimtis, procentinės dalys; taip pat vietinio žemės naudojimo žemėlapiai;
            
         
               b)
            
            
               pagal šio sprendimo 7 straipsnio 2 dalį – nitratų ir fosforo koncentracijos požeminiame ir paviršiniame vandenyje stebėjimo rezultatai (įskaitant informaciją apie vandens kokybės tendencijas), kai taikomos ir kai netaikomos išimties sąlygos, taip pat išimties poveikis vandens kokybei;
            
         
               c)
            
            
               pagal šio sprendimo 7 straipsnio 2 dalį – azoto ir fosforo koncentracijos šaknų zonos vandenyje stebėjimo rezultatai, kai taikomos ir kai netaikomos išimties sąlygos;
            
         
               d)
            
            
               pagal šio sprendimo 7 straipsnio 3 dalį – vietinio žemės naudojimo, sėjomainos ir žemės ūkio praktikos tyrimo rezultatai;
            
         
               e)
            
            
               pagal šio sprendimo 7 straipsnio 3 dalį – modeliu grindžiamo skaičiavimo, kiek azoto ir fosforo, remiantis moksliniais principais, nuteka iš galvijų ūkių, kuriems daroma pavienė išimtis, rezultatai;
            
         
               f)
            
            
               pagal šio sprendimo 7 straipsnio 4 dalį – lentelės, kuriose parodyta žemės, kuriai išimtis daroma dėl joje augančios pievos su dobilais arba liucernomis ir auginami žolėmis įsėti miežiai ar žirniai, procentinė dalis;
            
         
               g)
            
            
               išimties sąlygų laikymosi vertinimas, grindžiamas ūkio lygmens kontrole ir informacija apie sąlygų neatitinkančius ūkius, remiantis šio sprendimo 8 straipsnio 1 ir 2 dalyse nurodytų administracinės kontrolės ir laukų inspekcijos rezultatais.
            
         10 straipsnis
   Ši išimtis daroma nuo 2012 m. rugpjūčio 1 d. Jos galiojimas baigiasi 2016 m. liepos 31 d.
   11 straipsnis
   Šis sprendimas skirtas Danijos Karalystei.
   
      Priimta Briuselyje 2012 m. spalio 23 d.
      
         
            Komisijos vardu
         
         Janez POTOČNIK
         
            Komisijos narys
         
      
   
   
      (1)  OL L 375, 1991 12 31, p. 1.
   
      (2)  OL L 319, 2002 11 23, p. 24.
   
      (3)  OL L 94, 2005 4 13, p. 34.
   
      (4)  OL L 217, 2008 8 13, p. 16.